Sæby Redningsstation bjærgede lørdag eftermiddag en lystfisker, der var drevet til havs på en bellyboat og var ude af stand til at redde sig selv i land. En bellyboat er en slags flydering, en lystfisker selv kan manøvrere med svømmefødder - men da lystfiskerens svømmefod brækkede, drev han til havs i fralandsvinden uden at kunne komme ind til kysten igen. Heldigvis var han ikke alene på vandet. Hans fiskemakker kom ind til land og slog alarm og fik sendt Sæby Redningsstation på vandet med båden FRB11. De fandt hurtigt fiskeren og fik ham om bord. Lystfiskeren var ikke iført våddragt, men kun vaders, og han var kommet ud, hvor bølgerne var blevet så store, at de var begyndt at slå ind over ham. Derfor var han blevet kølet ned af den lave havtemperatur. Men ifølge Sæby Redningsstations opdatering på Facebook havde han det efter omstændighederne godt. Også et af Søværnets skibe, som var i farvandet, deltog i eftersøgningen af lystfiskeren.

Referat:
Lørdag eftermiddag blev en lystfisker reddet i land efter at være drevet til havs med en såkaldt bellyboat.